
Vomaxi pulsitsoonid
Südamelöökide sageduse ehk pulsi jälgimine treeningul on tänu pulsikellade arengule kujunenud kõige lihtsamaks ja populaarsemaks sporditreeningu monitooringu viisiks. 
Üldlevinud soovitus teha aeroobset vastupidavustreeningut vahemikus 130–150 südamelööki minutis osale inimestele sobib, samas võib see mõne jaoks olla üle jõu käiv pingutus ja teisele kasutu „lonkimine“. spordimeditsiinikeskuses Vomax on analüüsitud väga palju erinevaid skeeme ja leitud, et kõige õigem on lähtuda individuaalsetest pulsilävedest, mis on määratud koormustestil kas laktaadi- või hingamisnäitude alusel. Aeroobne pulsilävi on pulsisagedus, milleni toimub kehaline töö puhtalt aeroobsel kujul ehk ainevahetus põhineb peamiselt rasvade põlemisel. Selle ületamisel lülituvad järk-järgult töösse anaeroobsed ainevahetuse mehhanismid, mis tähendab süsivesikute osakaalu suurenemist keha energiatootmises. Anaeroobne pulsilävi märgib pulsisagedust, millest kõrgemal treenides tekib organismis hapnikuvõlg.
Tavaks on kujunenud, et individuaalsed pulsiläved määratakse spordiarsti juures üldise tervisekontrolli käigus. Spordimeditsiinikeskuses Vomax on välja töötatud soovituslike pulsitsoonide kaks varianti neile, kes ei kasuta väga spordialaspetsiifilisi pulsiskeeme (tippsportlased). Skeem 1 lähtub nii aeroobsest kui anaeroobsest pulsilävest, kusjuures tugeva pingutuse tsoonis toimub treening ümber anaeroobse läve ja põhivastupidavuse tsoonis ümber aeroobse läve. Nendel, kellel aeroobne ja anaeroobne lävi asetsevad liiga lähestikku, võib mõõduka pingutuse tsooni ära jätta või kasutada Skeemi 2, mis lähtub ainult anaeroobsest lävest. 
Tabel. Vomaxi pulsitsoonide skeemid
	Pulsitsooni nimetus
	Skeem 1
	Skeem 2
	Treeningu eesmärk

	Maksimaalne pingutus
	>103% AnL
	>103% AnL
	Anaeroobne treening, väga suur ja maksimaalne koormus

	Tugev pingutus 
	95–103% AnL
	95–103% AnL
	Treening ümber anaeroobse läve, suur koormus, tugev pingutus

	Mõõdukas pingutus 
	105% AerL – 95% AnL
	90–95% AnL
	Intensiivne aeroobne treening, mõõdukas pingutus

	Põhivastupidavus 
	95–105% AerL
	80–90% AnL
	Skeemi 1 korral treening ümber aeroobse läve, keskmise intensiivsusega aeroobne treening. Tuntud ka kui rasvapõletustsoon

	Taastav 
	70% AnL – 95% AerL
	70–80% AnL
	Väga kerge koormus/pingutus. Sobib rasvapõletuseks

	Jõu- ja kiirustreening
	Kogu pulsi diapasoon
	Kogu pulsi diapasoon
	Lihaskonna eesmärgipärane arendamine, pulsist ei lähtuta


AerL – aeroobne pulsilävi, AnL – anaeroobne pulsilävi.


Maksimaalne pingutus – seda treeningutsooni peaksid algajad ja vähetreenitud vältima, sest selle pika ja ebaõige kasutamise tulemusel võib tekkida ülepingutusseisund ning ka ületreening. Hästi treenitud sportlased kasutavad seda treeningutsooni treeningute üldmahust vaid 5–15% ulatuses, põhiliselt maksimaalse kiiruse ja anaeroobse ainevahetuse arendamiseks.
Tugev pingutus – selles tsoonis lisanduvad aeroobsetele energeetilistele mehhanismidele ka anaeroobsed energiatootmise viisid ja treeningu efektiivsus aeroobse vastupidavuse arendamisel on väga suur. Hästi treenitud sportlased arendavad selles tsoonis kiirusvastupidavust. Kokkuvõtvalt toimubki vastupidavusalade sportlastel põhitöö selles ja mõõdukas treeningutsoonis, mis teeb ligikaudu 60–75% treeningute üldmahust. 
Mõõdukas pingutus – intensiivne aeroobse treeningu vorm, kus algajatel ja harrastussportlastel areneb väga hästi vastupidavus. Algajatele oleks sobiv selles treeningutsoonis treenida umbes 20–25% treeningu üldmahust. Harrastus- ja võistlusspordiga tegelevatel vastupidavusalade sportlastel käibki kogu töö põhiliselt selles ja tugeva pingutuse tsoonis.
Põhivastupidavus – põhivastupidavuse tsoonis viibides areneb hästi aeroobne vastupidavus (baasvastupidavus). See treeningutsoon sobib suurepäraselt erineva tasemega sportlastele. Vähe treenitud ja harrastussportlased võiksid selles tsoonis viibida vähemalt 50% üldisest treeningumahust. Väga hästi treenitud sportlased nimetavad seda ka säilitavaks tsooniks, mis nende puhul tähendab, et selles tsoonis viibimisel ei ole neile suurt treenivat efekti, kuid samas säilitab see hästi olemasolevat sportlikku vormi. Rahvasuus on see pulsivahemik tuntud ka kui rasvapõletustsoon.
Taastav treening – sellise intensiivsusega suudab organism töötada väga pikka aega ja pikalt selles tsoonis viibides areneb organismi ainevahetuse ökonoomsus. Lisaks on see treeningutsoon parim südame maksimaalse löögimahu arendamiseks, sest sellisel pulsisagedusel jõuavad südame vatsakesed täielikult täituda verega ning kontraktsioonid sooritatakse maksimaalse jõuga. Seega on see treeningutsoon hea südamelihase arendamiseks ja sobib väga hästi algajatele ja harrastussportlastele. Võistlussportlased kasutavad taastavat treeningutsooni näiteks võistlustest ja rasketest treeningutest taastumiseks. Samuti kasutatakse sellist treeningut taastumaks suure intensiivsusega sooritatud kehalisest tööst (intervalltreening), haigustest ja ülekoormusnähtudest. 
Algajad ja harrastussportlased võiksid taastavas tsoonis viibida umbes 25% üldisest treeningumahust. Võistlussportlased viibivad selles tsoonis küllaltki vähe, s.o 10–20% üldisest treeningumahust. Samasse pulsirežiimi kuuluvad ka näiteks matkamine ja intensiivne füüsiline töö. Sobib hästi rasvapõletuseks nõrgema füüsilise vormiga tervisesportlastele.

Käsi SINU pulsil!
Spordimeditsiinikeskus Vomax

